加州海獅

加州海獅係一種原產北太平洋嘅海獅品種。公長大後可達2.4米長，重300公斤；乸就細隻啲，長大後有2米長，100公斤重。

習性 
加州海獅多數喺海邊同埋入海口處搵食同避開天敵，好少會離開海岸線。若果落海搵食，可以喺2分鐘之內潛入大約75米深嘅海度。每年嘅繁殖季節，海獅公會喺海岸附近或者岩石灘周圍爭地盤。但只會維持到兩個禮拜，海獅公又會離開地盤去搵食，直到返嚟後，又再爭地盤。同其他公打交時，會擘大口，露出啲牙，發出好似獅子咆哮咁嘅聲。

分布 
加州海獅主要分布喺加州同格陵蘭島地區，生活喺海岸線附近。

食啲乜 
加州海獅食嘢好廣泛，主要有魚、魷魚等海鮮，偶有機會亦會捉海鳥食。

繁殖動向 
加州海獅群可以話係最大型嘅哺乳動物群之一。海獅公響6月頭就會建立地盤，乸就要響6月中先嚟到，一兩日後就生仔。海獅仔大約一個禮拜大時，成年海獅又可以再次交配。加州海獅嘅奶亦係所有哺乳動物當中不含乳糖成份嘅。

由於加州海獅族群較多，身型比其他海獅品種細，加上容易飼養同訓練，所以動物園、海獸館一般揀佢哋嚟養，好似香港海洋公園咁，現時養嘅加州海獅，有部分經馴服後被用嚟做表演。

亞種 
加州海獅其實又可分多3個亞種：
加州海獅，分布喺北美洲近太平洋沿岸沙灘生活
加拉巴戈海獅
日本海獅，現已絕種

加州海獅係受到美國海洋哺乳動物保護條例保護，佢哋嘅數目亦因而有所增加，而對人類同其他野生動物有所影響，佢哋響三藩市灣有破壞船隻同襲擊遊客嘅記錄。佢哋食嘅魚類中有啲品種亦因此瀕臨絕種。2009年，香港海洋公園亦發生過海獅咬傷管理員嘅事件。

相

參考 
《自然珍藏圖鑑系列：哺乳動物》ISBN 7-5057-2025-2

海獅